
Text rozhodnutia
Súd: Krajský súd Trenčín Spisová značka: 16Cob/94/2012 Identifikačné číslo súdneho spisu: 3112901885 Dátum vydania rozhodnutia: 28. 09. 2012 Meno a priezvisko sudcu, VSÚ: JUDr. Mária Prikrylová ECLI: ECLI:SK:KSTN:2012:3112901885.1 Uznesenie Krajský súd v Trenčíne v právnej veci navrhovateľa RK estate s.r.o., so sídlom Bolešov 429, IČO: 43 988 059, o návrhu na zápis zmeny zapísaných údajov o spoločnosti s ručením obmedzeným do obchodného registra, na odvolanie navrhovateľa proti uzneseniu o zamietnutí námietok Okresného súdu Trenčín č.k. 29Nsre 9/2012-37 zo dňa 18. júla 2012, takto r o z h o d o l : Odvolací súd napadnuté uznesenie súdu prvého stupňa p o t v r d z u j e . o d ô v o d n e n i e : Napadnutým uznesením súd prvého stupňa zamietol námietky navrhovateľa podané proti odmietnutiu vykonania zápisu zmeny zapísaných údajov o spoločnosti s ručením obmedzeným do obchodného registra s odôvodnením, že navrhovateľ ani námietkami neodstránil nedostatky, pre ktoré bol jeho návrh odmietnutý. Po preskúmaní veci súd zistil, že predložené námietky sa týkajú inej spoločnosti, AHM PLUS s.r.o., ktorá sa navrhuje zapísať do obchodného registra v konaní vedenom pod sp.zn. 50Re/920/2012. Na základe vyššie uvedených skutočností nie je možné vykonať zápis do obchodného registra, nakoľko nie sú splnené podmienky podľa § 15c ods. 1 zákona č. 530/2003 Z.z. o obchodnom registri - nedostatok podania nebol odstránený. Proti tomuto uzneseniu podal včas odvolanie navrhovateľ a žiadal o opätovné preskúmanie veci. Poukázal na to, že všetky skutočnosti uvádzané v uznesení sa nevzťahujú na spoločnosť RK estate s.r.o. Odvolací súd prejednal vec podľa § 212 ods. 1 O.s.p., bez nariadenia pojednávania podľa § 214 ods. 2 O.s.p. a dospel k záveru, že odvolanie navrhovateľa nie je dôvodné. Podľa § 6 ods. 1, písm. b/, c/, e/ zák. č. 530/2003 Z.z. o obchodnom registri registrový súd pred zápisom údajov do obchodného registra, zápisom zmeny zapísaných údajov a výmazom zapísaných údajov (ďalej len "zápis") z predložených listín preverí, či je návrh na zápis úplný, či sú spolu s návrhom na zápis predložené všetky prílohy ustanovené osobitným predpisom a či údaje uvedené v návrhu na zápis sa zhodujú s údajmi vyplývajúcimi z predložených príloh. Podľa § 15c ods. 1 zák. č. 530/2003 Z.z. o obchodnom registri súd odmietne vykonať zápis podľa tohto zákona, ak navrhovateľ najneskôr pri podaní návrhu na zápis zmeny nepodá aj náležitý návrh na zápis premeny menovitej hodnoty základného imania a menovitej hodnoty vkladov do základného imania zo slovenskej meny na eurá. Podľa § 12 ods. 6 zák. č. 659/2007 Z.z. o zavedení meny euro v Slovenskej republike odo dňa zavedenia eura nesmie právnická osoba, v ktorej existujú vklady do imania alebo základné imanie znejúce na slovenskú menu, podať návrh na zápis inej zmeny do obchodného registra alebo inej úradnej evidencie alebo registra, kde sú zapísané, ak najneskôr pri podaní návrhu na zápis inej zmeny nepodá aj náležitý návrh na zápis zmeny o premene menovitej hodnoty základného imania a menovitej hodnoty vkladov do základného imania zo slovenskej meny na eurá. Z obsahu spisu mal odvolací súd za preukázané, že v danom prípade navrhovateľ návrhom doručeným súdu dňa 28.06.2012 požadoval vykonanie zápisu zmien zapísaných o spoločnosti s ručením obmedzeným do obchodného registra tak, že požadoval zápis nového predmetu podnikania (sprostredkovateľská činnosť v oblasti služieb) a zápis ďalšieho konateľa spoločnosti T.. S. U.. K návrhu bolo pripojené rozhodnutie konateľov spoločnosti o premene menovitej hodnoty vkladov do imania a základného imania zo slovenskej meny na menu euro a o zmene spoločenskej zmluvy s tým súvisiacej zo dňa 10.05.2012, zápisnica o priebehu riadneho VZ spoločnosti zo dňa 10.05.2012, ktorým spoločníci schválili nové znenie spoločenskej zmluvy, kde boli zmenené údaje v slovenskej mene a nahradené údajmi v mene euro, ako i rozšírený bod Konatelia o druhého spoločníka, pričom obaja môžu v mene spoločnosti konať samostatne. Taktiež na predmetnom VZ došlo k schváleniu návrhu na rozšírenie predmetu podnikania o sprostredkovateľskú činnosť v oblasti služieb. Navrhovateľ ďalej doložil osvedčenie o živnostenskom oprávnení na vykonávanie živnosti v uvedenom predmete podnikania a úplné znenie spoločenskej zmluvy. Súd prvého stupňa dňa 28.06.2012 podľa ust. § 8 ods. 3 zákona č. 530/2003 Z.z. o obchodnom registri odmietol vykonať navrhovaný zápis z dôvodu, že hoci navrhovateľ predložil rozhodnutie konateľov spoločnosti o premene menovitej hodnoty vkladov do imania a základného imania zo slovenskej meny na menu euro a o zmene spoločenskej zmluvy s tým súvisiacej, túto zmenu nenavrhol na zápis v tlačive návrhu. Poučil ho, že v návrhu má navrhnúť na výmaz výšku základného imania a vkladov spoločníkov v slovenskej mene a na zápis navrhnúť zodpovedajúce údaje v mene euro. O odmietnutí návrhu bol navrhovateľ upovedomený v zmysle ust. § 8 ods. 4 cit. zákona. Proti odmietnutiu vykonania zápisu podali navrhovatelia dňa 04.07.2012 námietky. Súd prvého stupňa po ich preskúmaní vydal uznesenie o zamietnutí týchto námietok, proti ktorému uzneseniu podal navrhovateľ odvolanie. Odvolací súd preskúmaním obsahu spisu dospel k záveru, že súd prvého stupňa správne rozhodol, keď námietky zamietol z dôvodu, že navrhovateľ neodstránil nedostatky návrhu. Navrhovateľom doručené námietky sa týkajú inej spoločnosti, AHM PLUS s.r.o., ktorá sa navrhuje zapísať do obchodného registra v konaní vedenom pod sp.zn. 50Re/920/2012. Odvolací súd dospel k záveru, že navrhovateľ nesplnil podmienky ustanovené § 15c ods. 1 zák. č. 530/2003 Z.z. o obchodnom registri a v § 12 ods. 6 zák. č. 659/2007 Z.z. o zavedení meny euro v Slovenskej republike tým, že k návrhu na zápis zmien zapísaných údajov o spoločnosti s ručením obmedzeným v časti predmetu podnikania a konateľov, nepripojil zároveň i kompletný návrh na zápis premeny menovitej hodnoty základného imania a menovitej hodnoty vkladov spoločníkov zo slovenskej meny na eurá. Z uvedeného je zrejmé, že neboli splnené podmienky na zápis údajov o spoločnosti do obchodného registra v zmysle ust. § 6 ods. 1, písm. b/, c/, e/ zákona č. 530/2003 Z.z. v spojení s § 15c ods. 1 zák. č. 530/2003 Z.z. o obchodnom registri a v § 12 ods. 6 zák. č. 659/2007 Z.z. o zavedení meny euro v Slovenskej republike . Na základe uvedených dôvodov odvolací súd napadnuté uznesenie potvrdil podľa § 219 ods. 1 O.s.p. ako vecne správne. Toto rozhodnutie prijal senát Krajského súdu v Trenčíne v pomere hlasov tri ku nule. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2012:3112901885.1 (dáta aktuálne k 12. 11. 2026). Záväzné je znenie zverejnené súdom.




